《于生歌赠凤鸣》
明代·胡应麟

齐东于生太奇绝，草就征西才十八。万言落笔风雨惊，白眼青天对明灭。

忆生年少歌远游，兴到扁舟夜中发。娇妻稚女了不顾，一苇苍茫汎吴越。

会稽秦望攀嶕峣，回首山阴正飞雪。四百八十金银宫，湖上烟波若涂抹。

移舟却向姑苏台，扬子涛声暮填咽。石城城南访莫愁，画栋雕甍管弦列。

平康巷陌人如花，散尽黄金等尘屑。万金散尽归故乡，斑烂菽水娱高堂。

三冬文史业颇富，骅骝騄駬争腾骧。一经耻逐蠹鱼老，摩挲石鼓临钟王。

解衣盘礴得画理，朱栏澒洞浮潇湘。禽鱼小景各生动，飞鸣宿食交林塘。

明窗净几拂缣素，虎丘细酌焚清香。名流满座挥大白，百觚一饮雄高阳。

酣来如意舞精铁，双龙错落回精光。一朝遇我庄岳底，飘然挟刺来茅堂。

念年魂梦走瀫水，龙门渺邈如天阊。先生牙颊肯终惠，蟭蛲努力追飞黄。

嗟余濩落拙且蹇，江淮一旅徒披猖。中原屈指故老尽，即今二仲谁求羊。

邂逅逢生竹林下，有如阮籍偕嵇康。淋漓曲糵岂无意，仰天大笑神飞扬。

男儿事业在十指，述功纪德皆文章。高冠大盖等澌沫，电光石火徒张皇。

生今二十甫逾八，声华烨烨悬乡邦。歌处呻吟总金石，赋成咳唾俱琳琅。

山东英妙孰卿比，长缨直欲蒐穷荒。他时掉臂走双阙，天人三策摅岩廊。

名成弹指竟大业，肯将肉食移青缃。春风乍夜变杨柳，娟娟别思盈河梁。

念子殷勤若胶漆，纷披大雪携壶浆。男儿抗手讵足论，新秋计日来馀皇。

芒鞋布袜吾共尔，翩翩结束穷齐方。云霞万仞蹑梁父，七十二帝骖翱翔。

磨崖绝顶勒名姓，卧看海日生扶桑。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。